Video: Springbok-trourokDie video volg onderaan die berig. Die Springbok-trourok Odette, ‘n modeontwerper van Port Elizabeth, het ‘n egte Springbok-trourok ontwerp. “Voordat ek my boetiek open, wou ek iets doen wat nog nooit vantevore gedoen is nie,” sê Odette op haar webwerf. “Ná baie navorsing het ek besluit om ‘n Springbok-trourok te ontwerp, aangesien só iets trots Suid-Afrikaans sou wees.” Odette het die rok spesiaal vir liefdadigheid gemaak. “Ek het op die Chris Burger Petro Jackson-fonds vir beseerde rugbyspelers besluit. Ek moes spesiale toestemming bekom om die Springbok- en Protea-logo’s te gebruik,” het Odette bygevoeg. Dit het glo vyf dae geduur om die skepping te voltooi. “Die reaksie is oorweldigend sedert die rok in my boetiek uitgestal is.” Die rok word op 1 Desember by ‘n veiling by die Kings Court Centre in Port Elizabeth verkoop en sal na verwagting sowat R20 000 haal. Die rok is op 24 September tydens Erfenisdag deur Elke Gerber, huidige Queen Port Elizabeth, by Kings Court modelleer.